La Ròca (AL)
La Ròca (Rocca Grimalda an italian, A Roca an lìgure) a l'é un comun dël Piemont ëd 1.503 abitant , ant la provinsa ëd Lissandria.

Ël pais a resta an sël piuvent ossidental ëd la comba dël torent Òrba, an sla sima 'd na colin-a rocosa.

Stòria
Ël teritòri dla Ròca a l'é stàit abità fin da la Preistòria: a son stàit artrovà ij rest ëd sepulture ëd l'Età dla pera e a l'é probàbil ch'a fussa present n'ansediament ligurin an sla colin-a anté che ancheuj a s'aussa 'l borgh vèj. Le prime sorgiss ch'a documento l'esistensa dël pais a armonto al sécol ch'a fa X, quand che la Ròca a l'é dàita an feod al marchèis Aleram dël Monfrà da l'imperador Oton I ëd Sassònia. N'àutra part dël teritòri a l'é donà ai monio 'd San Quintin dë Spign ant l'at ëd fondassion dël monasté. Dël 1164 l'imperador Federich I Barbarossa a conced torna an feod la Ròca al marchèis Vielm ëd Monfrà ma për rason econòmiche ël feod a passa ai marchèis ëd Gavi dël sécol ch'a fa XIII. Contendùa për agn antra 'l Monfrà e la Comun-a 'd Lissandria, la Ròca a l'é goernà dai Malaspin-a, për concession ëd la Repùblica 'd Génoa che sempe pì soens an coj agn-lì a spantiava soa anfluensa ant ël Bass Piemont. Për chèich agn, la Ròca a ven libera Comun-a e a stabiliss n'aleansa con Lissàndria, ma dël 1355 a l'é torna concedùa al Marcheisà ëd Monfrà e, d'apress a l'ocupassion milanèisa, dël 1440 a passa an feod a la famija dij Tròt për volèj 'd Filipp Maria Viscont. 
Ël pais a l'é cità për agn tanme la Ròca Val d'Òrba o la Ròca dij Tròt. An séguit, ël feod a ven vendù a la famija Grimàud ch'a na resterà an possess fin a l'inissi dl'Eutsent.

Ij Grimàud a difondo la coltura dla vis an sle colin-e dj'anviron, che fin antlora a l'ero curvùe 'd bòsch. Dël 1650 ël pais a ven assedià da le trupe fransèise ch'a campo giù le muraje fortificà dël pais. Ëdcò ant la guèra 'd sucession austrìaca, a l'inissi dël Setsent, ël pais a l'é anfestà da la guèra tra le armà fransèise, spagneule e austrìache. Dël 1736 ël pais a passa sota l'influensa dij Savòja e a intra ant ël Regn ëd Sardëgna. D'apress a l'época dla dominassion fransèisa ëd Napoleon Bon-a-part, dël 1815 la Ròca a torna ant ël Regn ëd Sardëgna, e dal 1859, an séguit a la riorganisassion aministrativa dël Decret Rattazzi (Lèj n.3702, 23 otóber 1859), a l'é aministrà sota a la Provinsa ëd Lissandria, al Sircondari d'Àich e al Mandament ëd Carpnèj.

Aministrassion
Ël sìndich a l'é Giancarlo Subbrero (dal 26/05/2014).

Arcorense
Ant ël temp ëd carlevé a balo jë spadoné e àutri përsonagi ant na dansa motobin articolà ciamà Lachera.

Anliure esterne 
 Sit istitussional

Arferiment 

Roca